Job sê sy het pas van die werk af huis toe gekom toe sy haar oupa en neef buite die huis sien sit het. “My oupa, wat ook op die erf in ’n wendyhuis woon, het saam met Desmond by ’n vuur gesit,” vertel Job. “Twee seuns wat in die straat af geloop het, het vir ons geskree daar kom vlamme by die vensters aan die agterkant van die huis uit.”
Job sê hulle het die brandweer ontbied, maar toe die brandweer opdaag, was die brand klaar geblus. Die twee seuns het hulle gehelp om ’n gat in die dak te kap en die gassilinder daardeur uit te kry. “Ons is dankbaar dat die gassilinder nie ontplof het nie.”
Job het glo ’n brandweerman gevra wat die oorsaak van die brand kon wees. “Hy het gesê dit kan moontlik ’n kortsluiting in die elektriese paneel wees.”
Ná die brand het Sampson, wat weens sy toestand maandeliks ’n ongeskiktheidstoelaag ontvang, slegs die klere oor wat hy aangehad het.
’n Woordvoerder van Overstrand Munisipalitiet bevestig dat die struktuur vernietig is en dat niemand beserings tydens die brand opgedoen het nie.